Šta ako vam kažemo da se baš u Beogradu (u krugu dvojke, he he) razvija nova kriptovaluta po imenu SAFEX koja ima potencijala da promeni način na koji trgujemo i šaljemo novac? Iza čitave ideje stoji Daniel Dabek, američki softverski inženjer i jedan od pionira u svetu kriptovaluta sa kojim smo prethodne nedelje razgovarali o SAFEX-u, ali i kompaniji po imenu Balkaneum koja razvija ovu open-source tehnologiju iz srpske prestonice.

Ideja da se svaka finansijska transakcija može izvršiti 24 časa dnevno, sedam dana u nedelji, a bez posrednika i uz najniže naknade – više nije samo ideja za Daniela Dabeka, tvorca kriptovalute SAFEX i osnivača kompanije Balkaneum koja postoji od 2016. godine i bavi se razvojem e-commerce platforme koja se u potpunosti zasniva na SAFEX Blockchain-u (iako je Daniel u svetu kriptovaluta još od 2013. godine). Šta to znači? Korisnici mogu da kupuju i prodaju robu i usluge putem ove platforme – u bilo koje dobara dana ili noći, bez posrednika i velikih finansijskih institucija.

Prethodne nedelje, imali smo ekskluzivnu priliku da se upoznamo sa Danielom i Balkaneum timom, da razgovaramo o „eksploziji“ kriptovaluta i rudarenju, ali i da čujemo koji su dalji planovi za kompaniju koja samo u ovom trenutku ima čak sedam otvorenih pozicija, a koja namerava da Beograd učini novim centrom za razvoj kriptovaluta.

Anonimne transakcije – 24/7/365

Iako kriptovaluta, sam SAFEX (skraćeno od Safe Exchange) zamišljen je kao softver koji povezuje kriptovalute sa svetom e-trgovine, oslanjajući se na prednosti sve popularnije Blockchain tehnologije. Ova decentralizovana mreža predstavlja potpuno sigurno i anonimno tržište uz pomoć kog korisnici mogu da razmenjuju robu i usluge – bez posrednika, banaka i drugih finansijskih institucija. Samim tim, i transakcije su gotovo momentalne. Daniel, međutim, kaže da je ovo samo jedna od prednosti SAFEX-a.

Za razliku od drugih platformi sličnog tipa, SAFEX omogućava transakcije pri daleko nižim troškovima. Kako Daniel navodi, za razliku od Amazona koji u proseku naplaćuje 15% od finalne cene, SAFEX planira da taj broj iznosi svega 5%. Kada nižim troškovima dodamo i kraće vreme koje je potrebno da bi se transakcija izvršila, jasno nam je da se novac na virtuelnom novčaniku može imati za samo nekoliko minuta, pa čak i sekundi. Dabek ističe:

U zavisnosti od trenutno popularnih e-commerce platformi, potrebno je nekoliko dana ili nedelja od trenutka prodaje do povlačenja sredstava na račun prodavca – a to znači zanemarivanje činjenice da trgovina uz pomoć kriptovaluta može da poveže svet! Na našoj platformi ljudi će, nezavisno od toga gde žive, moći da razmenjuju robu i usluge – potrebni su im samo računar i pristup Internetu.

U isto vreme, SAFEX je sistem koji obezbeđuje stopostotnu anonimnost – što znači da stranke koje učestvuju u razmeni biraju koje podatke žele da prikažu potencijalnim partnerima. Budući da govorimo o open-source Blockchain-u, pogrameri koji svojim radom doprinose razvoju SAFEX lanca, zarađuju od Safe Exchange Coin-a.

Sa idejom da kada SAFEX zaživi, on postane happy place za sve online transakcije, naš sagovornik otkriva da će ova platforma izaći iza zatvorene bete i postati javna već u Q3 2018. godine, kada će konačno postati dostupna za zainteresovane kupce i prodavce. Na pitanje Netokracije kako teče razvoj u ovom trenutku, Daniel ističe da Balkaneum tim trenutno radi na povezivanju sa kompanijama koje žele da koriste ovu platformu, dok u pipeline-u već imaju nekoliko velikih firmi koje su zainteresovane za saradnju:

Radimo i na tome da ideju nove tržišne ekonomije (The New Market Economy) približimo što većem broju kako kripto entuzijasta, ali i poslovnih ljudi koji do sada nisu imali dodira sa ovom tehnologijom.

Beograd kao regionalni centar za kriptovalute?

Zašto Beograd? Zašto 011? Uz smešak, Dabek otkriva da je srpska prestonica izabrana zato što predstavlja odličnu polaznu tačku za poslovanje – uz fantastičan i stručan kadar, ali i uslove, te standard života koji ni daleko razvijeniji gradovi ne mogu ponuditi. „Beograd ima jaku IT zajednicu koja je živa i koja se razvija, mnogo je talentovanih ljudi koji ove žive i rade, a same mogućnosti za dalji razvoj – veće su nego u drugim evropskim prestonicama“, dodaje on, ne skrivajući da je Beograd mesto gde su njegovi suosnivači započeli porodice – a sada i jednu potpuno novu porodicu koja će samo u 2018. godini postati veća za nekoliko desetina novih kolega.

Budući da Balkaneum razvija proprietary tehnologiju za čije potrebe ne upošljava outsource agencije, ključnu ulogu u ovom procesu igra i tim koji bi do kraja godine trebao da poraste. Daniel kaže da kompanija aktivno zapošljava, sa ciljem da privuče što veći broj talentovanih pojedinaca koji će „razmišljati na isti način kao i mi i koji se neće automatski stavljati pod direktnu kontrolu svojih nadređenih – oni koji se oslanjaju na samomotivaciju, samodisciplinu, samopouzdanje i samostalnost u organizaciji vremena i aktivnosti“.

Štaviše, otvorena radna mesta nisu samo inženjerska. Balkaneum u ovom trenutku zapošljava:

Trenutno otvorene pozicije odražavaju realne potrebe kompanije koja se razvija i ima velike ambicije koje se tiču budućih poslovnih ciljeva. Zato nam je važno da angažujemo ljude koji će biti u stanju da na vrhunskom nivou isporuče projekte na kojima radimo, ali su nam istovremeno podjednako važni i talenti koji će nam pomoći da vrednost projekata iskomuniciramo široj zajednici. To nije moguće bez kolega koje se bave multimedijalnim sadržajem, kreativom i digitalnim marketingom.

Kako Dabek navodi, Balkaneumu znanje i veštine jesu bitne, ali je bitniji mindset kandidata, pogotovo u poslu koji ima za cilj da uvede revoluciju u oblast Internet kupovine i digitalnih transakcija. Pozivajući zainteresovane digitalce i inženjere da saznaju više o Balkaneumu, SAFEX-u i ideji koja motiviše ovaj mlad tim, Daniel zaključuje kako mu je lično izuzetno drago što svoju profesionalnu karijeru nastavlja da gradi upravo u Beogradu – sa talentovanim i stručnim pojedincima koji imaju priliku da se priključe razvoju revolucionarnog proizvoda.

Kompanija Balkaneum trenutno širi svoj tim u Beogradu, a više o otvorenim pozicijama i uslovima možete pogledati na Netokracija.Poslovi.